Micubiši prikazao nov auto na čisto električni pogon
Sa jednim punjenjem baterija MiEV prelazi čak 160 kilometara.
Četvorosed sa oznakom MiEV navodno može da sa jednim punjenjem, koje traje sedam sati, pređe 160 kilometara. Micubišijev model predstavlja odgovor na popularna hibridna vozila Tojote i Honde. Nezgodna strana mu je to što je dvostruko skuplji od njih. "Uzevši u obzir konkurenciju drugih svetskih proizvođača u poslednjih 10 do 20 godina, japanski proizvođači ne smeju da zaostanu. Moramo da budemo spremni u svakom smislu," kaže predsednik kompanije Micubiši motors, . Masuko je priznao da će visoka cena biti velika prepreka za potencijalne kupce. Dok, na primer, novi Tojotin prius košta nešto više od 20 hiljada dolara, cena Micubišijevog vozila je veća od 47 hiljada dolara. "Svesni smo da ovo nije cena koju obični kupac može da plati. Ali kako budemo povećavali proizvodnju nastojaćemo da smanjimo cenu na oko 20 hiljada dolara," rekao je Osamu Masuko. Masuko je rekao da je Micubiši razvijao ovo vozilo više od 40 godina, ali je odbio da kaže koliko je novca potrošeno. Prodaja običnim kupcima u Japanu trebalo bi da počne sledećeg aprila. Direktor Micubiši motorsa kaže da novo vozilo ima potencijal za veću prodaju i dodao da kompanija razmatra konstrukciju privredne verzije.